cyanic-selkie/wikianc huggingface dataset:
Baywatch (film)
Baywatch is in Amerikaanske aksjekomeedzje út 2017 ûnder rezjy fan Seth Gordon, basearre op 'e tillefyzjesearje mei deselde namme út 'e 1990-er jierren. De haadrollen waarden fertolke troch Dwayne Johnson (The Rock), Zac Efron, Ilfenesh Hadera, Kelly Rohrbach, Alexandra Daddario en Jon Bass as strânwachten, dy't, om harren strân te rêden, efter in snoade drugsdealer oan geane, spile troch de Yndiaaske aktrise Priyanka Chopra. It ferhaal wurdt mei frijwat selsspot brocht, mar de film krige oer it algemien negative resinsjes fan 'e filmkritisy. Dy mochten benammen net oer de rouwe humor, en hiene fierders ek krityk op 'e gatten yn 'e plot en de karakterûntwikkeling fan 'e personaazjes. Mei in opbringst fan krapoan $178 miljoen kaam Baywatch lykwols rom út 'e kosten.
Plot
Fan 't jier wurde der trije nije strânwachten socht, en dêr is in protte animo foar. Tusken al it folk dat derop ôfkomt, sitte de tsjeppe jonge Summer Quinn en de knoffelige Ronnie Greenbaum, dy't benammen by de strânwachten wol om't er smoar op C.J. is. Dan is der noch Matt Brody, in arrogante mar oan legerwâl rekke twafâldich Olympysk swimkampioen, dy't mient dat er omreden fan syn reputaasje rjocht hat op ien fan 'e trije strânwachtfakatueres. Net dat er trouwens sa graach by de strânwacht wol, mar hy hat in taakstraf dy't er úttsjinje moat, dat sadwaande. Thorpe wol Brody derby hawwe om't dat foar de bûtenwacht goed lykje sil, mar Mitch wol dat er him earst foar in baan as strânwacht kwalifisearret, krekt as alle oare rekruten. Hoewol't Brody him net bot fan syn bêste kant sjen lit, wurdt Mitch troch syn baas twongen om him dochs yn syn team op te nimmen. De oare beide plakken geane nei Summer en Ronnie.
Underwilens hat Mitch ek oare swierrichheden, want hy fynt op syn strân hieltyd lytse pûdsjes mei dêryn de drug flakka. Om't dat eltse kear yn 'e neite bard fan 'e Huntley Club, in hippe útgeansgelegenheid, begjint Mitch te fermoedzjen dat Victoria Leeds, in sakefrou dy't koartlyn de Huntley Club oernommen hat, wat mei de drugs te krijen hat. Dêr hat er gelyk oan, want Leeds is djip behelle yn 'e pleatslike drugshannel. Mar se hat ek plannen mei it strân fan 'e Emerald Bay, en dêr passe Mitch-en-dy net yn. Leeds wol der nammentlik in priveestrân fan meitsje, dat inkeld tsjin betelling tagonklik is. Dêrta is se oan 'e gong om alle ûnreplik goed oan it strân op te keapjen. Ek hat se it korrupte pleatslike gemeenteriedslid Rodriguez omkocht om har plannen goedkard te krijen troch de gemeenteried. Se finansiert it hiele projekt mei it jild dat se fertsjinnet mei de hannel yn flakka.
As yn 'e baai brân útbrekt oan board fan in jacht, sjitte Mitch en de oare strânwachten as earsten te help. Mitch wit twa jonge froulju te rêden en giet dan werom om 'e iennichste oare opfarrende, in man, op te heljen. Underwilens besiket Brody te helpen, mar rekket sels yn 'e swierrichheden troch de oalje dy't op it wetteroerflak brânt, wêrnei't er rêden wurde moat troch Stephanie en Summer. Dêrby lit Summer blike dat se gefoelens foar Brody hat. Mitch springt mei de man oer it skouder oerboard krekt ear't it jacht eksplodearret. Neitiid docht bliken dat de man it net oerlibbe hat, en wurdt syn identiteit fêststeld as gemeenteriedslid Rodriguez. Mitch, dy't sjoen hat dat ien fan 'e beide jonge froulju in pûdsje flakka ûnder bân fan har bikinybroekje stutsen hie, fermoedet dat der in ferbân is tusken de mysterieuze brân op it jacht en de hannel yn drugs by de Huntley Club. As er syn fermoedens lykwols oppenearret by plysjeman Ellerbee, wiist dy him teplak, en makket him dúdlik dat de plysje him wol mei de saak rêde sil sûnder Mitch syn help.
Letter dy deis arrivearret Victoria Leeds op it strân om Mitch en de oare strânwachten te priizgjen foar harren heldhaftige aksje, en harren út te nûgjen foar in feest yn 'e Huntley Club, dyselde jûns. Brody ferset him as iennichste fan 'e strânwachten tsjin Mitch syn plan om 'e útnûging oan te nimmen sadat de strânwachten yn 'e Huntley Club op 'e sneup gean kinne nei bewizen foar belutsenens by drugshannel. Hy wurdt lykwols oerstimd troch de oaren, en dy jûns bejout it hiele team him nei de nachtklub ta. Wylst Ronnie Leeds en de oare gasten ôflaat mei syn kaprioalen op 'e dûnsflier, kringe Mitch en Stephanie efter de skermen yn 'e klub troch. Dêr sjogge se wat fertochte dingen, mar neat dêr't se wat mei bewize kinne. Underwilens stelt Victoria Leeds yn in petear mei Brody foar dat hy luitenant fan 'e strânwacht wurdt foar Mitch yn 't plak. Se lit him efter mei in flesse whiskey. Neitiid bedrinkt Brody him en set er himsels foar gek. De oare deis, as Mitch him dúdlik makket dat er út it team leit, biedt er einlings syn ûntskuldigings ris in kear oan, en om't Mitch oanfielt dat er oprjocht is, beslút er Brody noch ien kâns te jaan.
Letter dy deis ynfiltrearje Mitch, Brody en Summer it pleatslike mortuarium, dêr't se it lyk fan gemeenteriedslid Rodriguez ûndersykje en syn lykskôgingsrapport lêze. Dêryn stiet dat der gjin reek yn syn longen oantroffen is, wat betsjut dat er al dea wie foar't de brân op it jacht útbriek. As se oaren oankommen hearre, ferskûlje de strânwachten harren by de liken yn 'e laden fan it mortuarium. De nijkommers blike Leon en Frankie te wêzen, twa trewanten fan Victoria Leeds, dy't stjoerd binne om it lykskôgingsrapport te ferfalskjen en sa te ferbergjen dat sy Rodriguez yn opdracht fan Leeds fermoarde hawwe. Summer filmet wat de beide mannen yn it mortuarium dogge mei har mobile tillefoan, mar troch Brody syn knoffelige maneuvels wurde de strânwachten ûntdutsen. Leon en Frankie witte Summer har tillefoan te ûntfytmanjen en dermei út te naaien, en hoewol't Mitch harren nei in wylde efterfolging by wit te heljen, rekket de tillefoan ferrinnewearre. Dat betsjut dat Mitch-en-dy gjin bewiis hawwe en dat Ellerbee harren net leauwe wolle. Boppedat driget Thorpe Mitch mei ûntslach as er nochris syn boekje te bûten giet.
Om't se derfan oertsjûge binne dat Leeds de spin yn it web fan 'e pleatslike drugshannel is, geane Mitch en Brody neitiid undercover yn 'e Huntley Club, dêr't se der yn 'e koken tsjûge fan binne hoe't de wurknimmers fan 'e nachtklub de drugs út fetten mei ynferzen fisk helje en ree meitsje om ferhannele te wurden. Se skilje Ellerbee op om Leeds-en-dy oan te jaan, mar Ellerbee seit dat er op it stuit wichtiger problemen hat, mei't der in lyk fan in by in haaie-oanfal omkommen man oanspield is op it strân. Thorpe, dy't Ellerbee der yn ôfwêzigens fan Mitch by helle hat, stelt fêst dat Mitch syn post ûnder wurktiid yn 'e steek litten hat. Dat is foar him de drip dêr't de amer fan oerrint, en hy ûntslacht Mitch. Ynstee dat er Stephanie yn Mitch syn plak beneamt, dêr't se rjocht op hat om't se nei Mitch de heechste rang hat, beneamt er Brody ta de nije luitenant. Brody besiket de promoasje werom te jaan, mar Thorpe sjantearret him om 'e nije posysje dochs oant te nimmen troch dermei de driigjen dat it oars wolris nuver yn 'e war reitsje kin mei syn taakstraf.
Nei't Brody de folgjende dei in nij pûdsje flakka op it strân fynt, giet er nei it plysjeburo, dêr't er it dossier oer it oanspielde lyk fan it buro fan Ellerbee stelt. Hy lit de foto's yn it dossier oan Summer sjen, dy't in eftergrûn as ferpleechkundige hat, en dy't syn fermoeden befêstiget dat guon fan 'e ferwûnings fan 'e deade man net troch haaien feroarsake binne. Ronnie, dy't oer Summer har skouder meisjocht, skrikt him dea as er op 'e foto's syn maat Dave werom ken, dy't foar Victoria Leeds it nije kompjûtersysteem fan 'e Huntley Club opset hat. Ronnie helpt Brody dêrnei om dat kompjûtersysteem te hacken, en sa komme se efter it plan fan Leeds om fan 'e hiele baai in priveestrân te meitsjen troch systematysk alle oare ûnreplik-goedeigners út te keapjen. Se ûntdekke ek dat noch mar ien persoan Leeds har plannen yn 'e wei stiet: Murray Chen, dy't syn nachtklub net ferkeapje wol. Underwilens hat Mitch in nije baan fûn as ferkeaper yn in wytguodwinkel, dêr't er de moedfearren alhiel hingje lit. Dat feroaret as er besite kriget fan syn âlde mentor, dy't him nije moed ynpraat.
Jûns ynfiltrearje Brody en de oare strânwachten in priveefeest oan board fan Leeds har lúkse jacht, dêr't Brody en Summer ûntdekke hoe't Leeds in holte by de kyl fan it skip brûkt om drugs te smokkeljen. Stephanie, Ronnie en C.J. witte ûnderwilens Chen op te spoaren, dy't op it jacht finzen holden wurdt oant Leeds him út 'e wei romje kin. Se befrije him mei help fan Summer, wêrnei't Stephanie en Summer de man yn feilichheid bringe, wylst Ronnie en C.J. weromgeane om Brody op te heljen. Dy is yn 'e tuskentiid lykwols trappearre troch Leeds en har trewanten, dy't him finzen nimme en yn it plak fan Chen yn in koai pleatse. Foar't se de koai yn it wetter smite, sadat Brody ferdrinke sil, fertelt Leeds him selsfoldien dat er syn lot oan himsels te witen hat. Se hie Thorpe omkocht sadat dy Brody yn it plak fan Mitch ta luitenant beneame soe, en alles dat Brody hoegde te dwaan om foarút te kommen yn 'e wrâld, wie him mei syn eigen saken bemuoie.
Wannear't Brody op 'e boaiem fan 'e baai yn azemneed komt te sitten en op it punt stiet om te stjerren, sjocht er Summer as in soarte fan ingel út in ljocht wei op him ta swimmen om him in tút te jaan wêrby't se him nije lucht ynblaast. As er lykwols wer wat bykomt, blykt dat in hallusinaasje te wêzen; ynstee is it Mitch dy't mûle-op-mûlebeäzeming jout. Underwilens besykje Leeds en har trewanten Frankie en Leon te ûntkommen nei it tichtstbye plak dêr't har helikopter lânje kin; dat is de grutte, platte boat dêr't se it fjoerwurk opstelt hat foar in fjoerwurkshow dy't se foar letter dy jûn pland hie. Wylst Mitch en Brody de efterfolging ynsette op Leeds-en-dy, lit Ronnie fia it kompjûtersysteem op it jacht fan Leeds de fjoerwurkshow begjinne om 'e helikopter op ôfstân te hâlden. Brody slacht ien fan Leeds har trewanten oerboard, wylst Mitch mei de oare ôfweeft. Leeds sels blykt in pistoal te hawwen, wêrmei't se Brody bedriget en Mitch delsjit, mar as it lêste fjoerwurk ôfgiet, wit Mitch har op te blazen troch in swiere fjoerpylk op har te rjochtsjen.
Neitiid arrivearret Ellerbee, krekt op 'e tiid om Leeds har wurknimmers te arrestearjen. Hy moat no einlings tajaan dat Mitch al dy tiid gelyk hie, en dat hysels mis west hat. Thorpe arrivearret ek en fart út tsjin Mitch om't dy him wer op syn strân bejûn hat, mar Brody, dy't wit dat Thorpe himsels omkeapje litten hat, slacht de man bewusteleas. Thorpe wurdt neitiid troch Ellerbee yn 'e hechten set foar syn oandiel yn Leeds har kriminele organisaasje. Underwilens binne Ronnie en C.J. yn 'e neisleep fan 'e oerwinning op Leeds oan it tútsjen rekke, en neitiid bringe se nacht tegearre troch. Ek Brody en Summer krije in relaasje. Mitch kriget syn baan as luitenant fan 'e strânwacht werom, en Summer, Ronnie en Brody wurde as folweardige leden yn it team opnommen. Foar Thorpe yn it plak wurdt in nije kaptein oansteld, Casey Jean.
Produksje
Baywatch is basearre op 'e tillefyzjesearje Baywatch, út 'e 1990-er jierren, dy't suver wol in kultstatus berikt hat. Al yn 2004 waard oankundige dat der in ferfilming fan 'e searje komme soe, mar it projekt kaam lange tiid fêst te sitten yn 'e preproduksjefaze, wêrby't it skript troch de iene nei de oare senarioskriuwer werskreaun waard. Oarspronklik soe de film regissearre wurdt troch Sean Anders, mar dy waard yn july 2015 ferfongen troch Seth Gordon. It úteinlike senario waard skreaun troch Damian Shannon en Mark Swift, op basis fan ideeën en personaazjes út 'e oarspronklike tillefyzjesearje, dy't betocht wiene troch Jay Scherick, David Ronn, Thomas Lennon en Robert Ben Garant.
De rol fan 'e antagonist, spile troch Bollywood-superstjer Priyanka Chopra, wie earst skreaun foar in man, en waard hielendal omwurke doe't yn febrewaris 2016 bliek dat sy derfoar beskikber wie. Fan 'e akteurs út 'e oarspronklike searje hie David Hasselhoff yn 'e film in lyts roltsje as de mentor fan haadpersoan Mitch (spile troch Dwayne Johnson), wylst Pamela Anderson hielendal op 'e ein in cameo hie.
As filmprodusinten wiene by it projekt belutsen: Ivan Reitman, Michael Berk, Douglas Schwartz, Gregory J. Bonann en Beau Flynn foar de filmstudio's Paramount Pictures, Contrafilm, The Montecito Picture Company, Vinson Pictures, Seven Bucks Productions, Flynn Company en Cold Spring Pictures. De kamerarezjy waard dien troch Eric Steelberg, en de filmmuzyk wie fan 'e hân fan Christopher Lennertz. Foar Baywatch wie in budget fan $65 oant $69 miljoen beskikber.
De opnamen sette op 22 febrewaris 2016 útein yn Deerfield Beach (Floarida), mei't de film oan 'e Amerikaanske Atlantyske kust fan súdlik Floarida spilet, hoewol't de searje spile yn it Kalifornyske Malibu, oan 'e kust fan 'e Stille Oseaan. Oare opnamelokaasjes wiene Miami en Savannah (Georgia). Ein maart waard der ek filme yn Tybee Island (Georgia). De lêste opnamedei foel op 18 maaie 2016.
De filmdistribúsje fan Baywatch waard dien troch Paramount Pictures, dat de film oarspronklik útbringe woe op 19 maaie 2017, in datum dy't earder bedoeld west hie foar in nea makke ferfolch op Terminator: Genisys. Yn desimber 2016 waard kedize om it útbringen fan 'e film in wike op te skowen, om konkurrinsje mei Alien: Covenant te ûntrinnen. Uteinlik fûn de galapremiêre fan Baywatch plak op 13 maaie 2017 yn Miami, wêrnei't de film op 25 maaie iepene yn 'e Amerikaanske bioskopen. Op 15 augustus 2017 waard Baywatch útbrocht as digitale download, en op 29 augustus ek op dvd en blu-ray.
Untfangst
Baywatch krige oer it algemien negative resinsjes fan 'e filmkritisy. Peter Travers, dy't foar it tydskrift Rolling Stone skreau, joech de film twa fan fjouwer stjerren. Hy hie lof foar de "maklike gemy" tusken haadrolspilers Dwayne Johnson en Zac Efron, mar fûn dat de film "in funksjoneel senario" miste. Yn Variety skreau Owen Gleiberman dat Baywatch "stomme fermaaklik [wie]… foar in skoftke." Ek hy hie lykwols krityk op 'e plot, dêr't grutte gatten yn sieten.
Brian Truitt fan 'e krante USA Today joech de film twa fan fjouwer stjerren. Hy fûn dat de film alle eleminten hie om "sawol in karakteristike farse as in rjocht-ta-rjocht-oan aksjefilm" te wêzen, mar dat er "ûnderweis stroffele en yn beide sjenres faalde." Richard Roeper fan 'e Chicago Sun-Times joech Baywatch oardel fan fjouwer stjerren, en ferliek de film mei oare films dy't makke wiene nei bekende tillefyzjesearjes, lykas The Dukes of Hazzard en The Beverly Hillbillies. Syn oardiel wie: "ast films makkest op basis fan rotsoaitillefyzje, dan krigest oer it algemien in rotsoaifilm."
Op 'e webside Rotten Tomatoes, dy't resinsjes sammelet, hie Baywatch in leech goedkarringspersintaazje fan 17%, basearre op 225 ûnderskate resinsjes. Neffens de konsensuskrityk fan 'e webside, gearstald út al dy resinsjes, moast de film it benammen hawwe fan it hege 'wibelgehalte' (it bewegen fan boarsten en stuten yn krappe bikinys en badpakken), en it etalearjen fan 'e spierde lichems fan Dwayne Johnson en Zac Efron. De film miste neffens Rotten Tomatoes lykwols de sjarme fan 'e tillefyzjesearje, sadat de akteurs fersûpten yn it ûndjippe. Op Metacritic, de wichtichste konkurrint fan Rotten Tomatoes, behelle Baywatch in goedkarringspersintaazje fan 37%, basearre op 47 resinsjes.
Haadrolspiler Dwayne Johnson reägearre op 'e krityk dy't de resinsinten op Baywatch hiene, troch te sizzen dat de film makke wie foar de fans fan 'e oarspronklike tillefyzjesearje. En dy fûnen de film neffens him prachtich.
Resultaat
Baywatch brocht yn Noard-Amearika yn 'e bioskopen $58,1 miljoen op. De film ûnderfûn benammen yn 'e Feriene Steaten frijwat konkurrinsje fan Pirates of the Caribbean: Dead Men Tell No Tales en Guardians of the Galaxy Vol. 2, dy't frijwol tagelyk útbrocht waarden. Yn alle oare lannen en territoaria brocht Baywatch $119,8 miljoen op. De totale opbringst wrâldwiid kaam dêrmei út op $177,9 miljoen, wat, ôfset tsjin it budget fan $65-69 miljoen, delkomt op in winst fan teminsten $108,9 miljoen.
By de Teen Choice Awards fan 2017 wûn Zac Efron foar syn rol yn Baywatch de priis yn 'e kategory bêste akteur yn in komeedzjefilm, dêr't ek Dwayne Johnson foar nominearre wie. Fierders waard Alexandra Daddario nominearre yn 'e kategory bêste aktrise yn in komeedzjefilm, en Priyanka Chopra yn 'e kategory bêste filmsmjunt. Alexandra Daddario wûn de Golden Schmoes Award yn 'e kategory bêste titen en kont fan it jier. By de Golden Raspberry Awards yn 2018, de prizen foar de minste filmprestaasjes fan it foargeande jier, waard Baywatch nominearre yn 'e kategory 'minste film', 'minste prequel, remake of ferfolch', 'minste senario', en 'minste akteur' (Zac Efron). De film wûn de Golden Raspberry Award yn 'e kategory 'sa weardeleas dat it wer moai wurdt'.
Ferfolch
Yn maaie 2017 makke filmprodusint Beau Flynn bekend dat der plannen wiene foar in ferfolch op Baywatch, wêryn't it team neffens him om utens yn 'e problemen komme soe.
Fikûnja's
De fikûnja's (wittenskiplike namme: Vicugna) foarmje in skaai fan 'e klasse fan 'e sûchdieren (Mammalia), it skift fan 'e evenhoevigen (Artiodactyla), it ûnderskift fan 'e ylpoatigen (Tylopoda), de boppefamylje fan 'e kamieldieren (Cameloidea), de famylje fan 'e kamieleftigen (Camelidae), de ûnderfamylje fan 'e echte kamieleftigen (Camelinae) en de tûke fan 'e lama-eftigen (Lamini).
Beskriuwing
Ta de fikûnja's hearre twa soarten kamieleftigen út Súd-Amearika, te witten de inkeld yn it wyld foarkommende fikûnja (Vicugna vicugna) en de domestisearre alpaka (Vicugna pacos). De fikûnja's binne nau besibbe oan 'e lama's (Lama), it oare libbene skaai fan 'e lama-eftigen, dat de wylde gûanako (Lama guanicoe) en de allinnich as húsdier foarkommende lama (Lama glama) omfiemet. Foarhinne waard tocht dat de alpaka krekt as de lama fan 'e gûanako ôfstamme, en sadwaande waard de alpaka lange tiid yn it skaai fan 'e lama's pleatst. Yn 2001 wiisde DNA-ûndersyk lykwols út dat de alpaka eins ôfstammet fan 'e fikûnja.
Fikûnja's hawwe lange poaten, in lange hals (lichemsdiel) en in yn ferhâlding lytseftige kop. Hoewol't iere waarnimmers harren ornaris seagen as in soarte fan langhalzich skiep, waard harren sibskip mei de kamielen al rillegau dúdlik, sadat Linnaeus harren yn 1758 by it skaai fan 'e kamielen (Camelus) yndielde. Georges Cuvier ferpleatste de lama's en fikûnja's yn 1800 nei in eigen skaai, dat fan 'e lama's (Lama), binnen de famylje fan 'e kamieleftigen. Yn 1842 makke René Lesson de fikûnja fan 'e lama's los en skoep it selsstannige skaai fan 'e fikûnja's (Vicugna).
Alex Ferguson
Sir Alex Ferguson (folút: Alexander Chapman Ferguson; Glasgow, 31 desimber 1941) is in Britsk âld-fuotballer en -fuotbaltrainer fan Skotsk komôf. Nei in ûnopfallende karriêre as prof-fuotballer dy't er folslein yn syn heitelân Skotlân trochbrocht, krige er grutte bekendheid as trainer fan 'e fuotbalklup Manchester United, út it Ingelske Manchester, in posysje dy't er 27 jier lang behold. Ferguson wurdt yn Grut-Brittanje beskôge as ien fan 'e súksesfolste fuotbaltrainers út 'e skiednis fan 'e sport.
Jonkheid
Ferguson waard yn 1941 berne yn it Skotske Glasgow, as de soan fan Alexander Beaton Ferguson, in assistint-plaatwurker op in skipswerf, en dy syn frou Elizabeth Hardie. Hy hie ien jongere broer, de lettere fuotballer Martin Ferguson. Ferguson groeide op as in fan fan 'e fuotbalklup Glasgow Rangers yn 'e Glasweechske wyk Govan, dêr't er sawol de legere as de middelbere skoalle trochrûn.
Fuotbalkarriêre
Mei 16 jier sette Ferguson útein mei in karriêre as prof-fuotballer. Fan 1957 oant 1960 spile er foar de klup Queen's Park F.C., oanslutend oant 1964 foar St. Johnstone F.C., en doe oant 1967 foar Dunfermline Athletic F.C. Yn 1967 gie foar him in dream yn ferfolling doe't er foar Glasgow Rangers kaam te spyljen, al duorre dat mar twa jier, oant 1969. Neitiid fuotballe er oant 1973 by Falkirk F.C., om syn karriêre as fuotballer yn 1974 te beëinigjen mei in lêste jier by Ayr United F.C. Ferguson kaam ûnder syn prof-karriêre sân kear út foar it Skotske nasjonale alvetal en makke dêr 9 goals foar. Yn totaal makke er as prof-fuotballer 181 goals.
Nei't er opholden wie as fuotballer, sette Ferguson útein mei in nije karriêre as fuotbaltrainer. Hy begûn yn 1974 by East Stirlingshire F.C., en waard noch datselde jiers oansteld by St. Mirren F.C., foar't er fan 1978 oant 1986 in tige súksesfol trainerskip hie by Aberdeen F.C. út Aberdeen. Nei't er yn 1985-1986 koarte tiid op 'e winkel past hie as bûnscoach fan it Skotske nasjonale alvetal nei it hommels ferstjerren fan Jock Stein, waard Ferguson yn novimber 1986 oansteld as trainer by de klup Manchester United, yn it Ingelske Manchester.
Ferguson wie de langst sittende trainer fan United, mei't er yn desimber 2010 datoangeande it rekôr oernaam fan sir Matt Busby. Uteinlik soed er mear as 26½ jier trainer fan 'e klup bliuwe, oant er op 8 maaie 2013 mei pinsjoen gie. Under syn liederskip wûn Manchester United 39 kampioensbekers, wêrûnder 13 kampioenskippen fan 'e Ingelske Premier League en twa Champions League-titels fan 'e UEFA. Fan alle trainers út 'e Britske fuotbalskiednis wûn Ferguson it faakst de titel "trainer fan it jier". Yn 1999 waard er foar syn fertsjinsten foar it Britske fuotbal ta ridder slein, sadat er tenei it predikaat sir foar syn namme drage mocht.
Priveelibben
Ferguson troude yn 1966 mei Cathy Holding. Hja krigen trije soannen: Mark (1968) en de twilling Jason en Darren (1972). Darren Ferguson is in earder prof-fuotballer en hjoeddeistich fuotbaltrainer. Alex Ferguson is in sosjalist, en ien fan 'e grutste private stipers fan 'e Britske Labourpartij. Yn 2009 waard him in earedoktoraat takend troch de Stedsuniversiteit fan Manchester. Yn 2013 publisearre Ferguson syn autobiografy, mei as titel My Autobiography.
Museum fan de Bibelske Lannen
It Museum fan de Bibelske Lannen (Hebriuwsk:מוזיאון ארצות המקרא ירושלים), oprjochte yn 1992, is wijd oan 'e âlde lannen en kultueren yn 'e joadske Bibel. Dêrûnder binne de lannen en kultueren fan 'e Alde Egyptners, Kanaäniten, Filistinen, Arameeërs, Hettiten, Elamiten, Fenysjers en Perzen.
It museum is fêstige yn Jeruzalem, fuort njonken it Israel-Museum.
Wiert Berghuis
Wiert Pauwel Berghuis (Easterein, 25 april 1911 – Kampen, 29 desimber 1989) wie in Nederlânsk politikus, lid fan de Anty-Revolúsjonêre Partij en de Grifformearde Tsjerken yn Nederlân.
Biografy
Hy wie in soan fan Jakob Albertus Berghuis, grifformeard dûmny, en Kornelia Klazina Veenkamp. Hy boaske op 3 july 1940 oan Margaretha Talina Helena Groenveld. Sy krigen 2 soannen en 3 dochters.
Berghuis studearre rjochten oan de Frije Universiteit yn Amsterdam, en promovearre yn 1937 op in proefskrift mei de titel Het rechtskarakter der ambtenaarsverhouding. Op 9 maaie 1940 waard Berghuis boargemaster fan Smilde. Novimber 1941 joech er dat amt oer nei in slim konflikt mei de NSB en de besettersautoriteiten. Yn 1942-1944 waard er gizele yn it kamp Sint-Michielsgestel. Doe't er frij kaam dûkte er ûnder fanwege syn belutsenens by de groep om de yllegale fersetskrante Trouw. Nei de oarloch waard er op 'en nij boargemaster fan Smilde, en fan 1952 ôf fan Kampen.
Yn 1956 waard er lanlik foarsitter fan de ARP. Yn 't earstoan wie er konservatyf, mar, ûnder mear troch de saak Nederlânsk Nij-Guneä, skode er op nei lofts, wat yn 1965 late ta syn betinken dat oparbeidzjen mei de PvdA winslik wie. Ut reden fan sûnens trede er yn 1968 ôf as partijfoarsitter; yn 1970 joech om deselde reden syn boargemasterwêzen fan Kampen oer. Hy naam ôfskied fan de polityk yn 1977 doe't er nei 20 jier de Earste Keamer ferliet. In jier letter, yn de affêre-Aantjes, liet er noch ien kear fan him hearre.
Doe't yn 1980 it CDA foarme waard, wegere Berghuis der lid fan te wurden.
Dagge
In dagge, hogge of dolk is in blank wapen besteande út in limmet en in hânsel of hêft, dat lytser is as in swurd, mar ornaris grutter as in mês (hoewol't it faak as in soarte fan mês beskôge wurdt). Sokke wapens hawwe skerpe punten, dy't ûntwurpen binne om mei te stekken, en se kinne inkel- of dûbelsnedich wêze of sels hielendal gjin snede hawwe (en dan inkeld as stekwapen bedoeld wêze). It basale ûntwerp fan 'e dagge giet tebek oant yn fier yn 'e prehistoarje. Lyksoartige wapens binne de hiele minsklike skiednis troch brûkt yn oarlochssitewaasjes en by oare gefjochten, en wurde as sadanich ek hjoed oan 'e dei noch ynset. Yn in protte âlde kultueren wiene ryklik fersierde daggen yn gebrûk foar rituële en seremoniële doelen.
It presize ûntwerp fan 'e dagge rint per kultuer, doel en histoarysk tiidrek frijwat útinoar. Sa binne de Jeropeeske rûndieldagge út 'e Midsiuwen en de Perzyske pesh-kabz inkelsnedich (en hawwe dus mar ien snijkant), wylst de hartsfanger, dy't oarspronklik foar de jacht bedoeld wie, en de Yndyske chilanum dûbelsnedich binne (en twa snijkanten hawwe). De stiletto, út 'e Renêssânse, wie inkeld in stjitwapen en gjin snijwapen, en hie dêrom hielendal gjin snijkanten.
De measte daggen hawwe in stjitplaat, foar it meastepart besteande út twa koarte parearstangen oan 'e snijkanten fan 'e dagge dêr't it limmet en it hêft gearkomme. Sa'n stjitplaat tsjinnet yn it foarste plak om 'e hân fan 'e brûker te beskermjen, sadat dy by it tabringen fan in stek net nei foarren skowe kin oer it skerpe limmet hinne. Dêrnjonken kinne der by in gefjocht mei immen dy't ek gebrûk makket fan in dagge, stjitten fan 'e tsjinstanner mei opfongen wurde. In oar skaaimerk fan in dagge is dat dy almeast sa ûntwurpen is dat it limmet yn 'e horizontale stân stiet as dejinge dy't it wapen hantearret in konvinsjonele palmgreep brûkt om it beet te hâlden. Dêrtroch kin dan behalven stjitbewegings ek snijend nei lofts en rjochts úthelle wurde.
Penfeld
De Penfeld (Bretonsk: Penfell) is in Frânske rivier fan 16 km langte yn it departemint Finistère. Op de lofter (east) igge leit de stêd Brest.
De rin
De boarne fan de rivier leit yn de gemeente Gouesnou op in hichte fan sa'n 86 meter. Hy rint dêrnei troch Bohars en Guilers en mûnet út yn de Bocht fan Brest. De ûnderrin fan de rivier is djip mei in ferski tusken leech- en heechwetter fan 8 meter. Djipstekkende skippen kinne de rivier in hiel ein streamop farre.
Yn Brest lizze de Pont de l’Harteloire en, in stik streamôf de Pont de Recouvrance oer de rivier.
It lêste stik fan de rivier yn Brest, mei syn hege kaden, is ynrjochte as haven en marinehaven en oan syn útmûning leit it 15e iuwske Château de Brest, op in plak dat al yn de Aldheid fan grut strategysk belang beskôge waard.
Parafyly
Parafyly (fan it Aldgrykske παρά, pará, "njonken", en φῦλον, fulon, "skaai" of "soarte") is in term út 'e taksonomy (de klassfikaasje fan biologyske soarten), dy't ferwiist nei de ûnjildigens fan in beskate yndieling. De term wurdt almeast brûkt yn 'e foarm fan parafyletyske groep. It tsjinstelde fan parafyly is monofyly. Beide termen wurde behalven yn 'e taksonomy ek brûkt yn 'e taalkunde, op it mêd fan 'e klassifikaasje fan talen nei taalbesibskip.
In groep organismen dy't fan deselde foarâldersoarte ôfstammet, is parafyletysk as inkele subgroepen fan 'e yndieling útsletten wurde om't se ôfwikende skaaimerken fertoane. Soks makket de hiele yndieling ûnjildich, om't men yn 'e taksonomy no ienris net kieze kin hokker neikommelingsoarten men meinimt yn in yndieling. As der bygelyks trije groepen neikommelingsoarten binne dy't fan in foarâldersoarte ôfstamje en deselde skaaimerken fertoane, en dêropta ien groep neikommelingsoarten dy't ek fan deselde foarâldersoarte ôfstammet, mar hiele oare skaaimerken fertoant, kin men net de earste trije groepen op basis fan 'e mienskiplike skaaimerken byinoar yndiele en de fjirde groep bûten de yndieling hâlde. Ynstee sil men dan in yndieling yn fjouwer aparte, monofyletyske groepen meitsje moatte.
Bekende foarbylden fan parafyletyske groepen binne reptilen, hagedissen en fisken. Reptilen binne parafyletysk om't de fûgels har út 'e reptilen ûntwikkele hawwe, mar net ta de reptilen rekkene wurde. Sterker noch, de krokkedillen, dat reptilen binne, binne nauwer besibbe oan 'e fûgels as oan guon oare groepen reptilen, lykas de skylpodden. De hagedissen binne parafyletysk om't de slangen in subgroep fan 'e hagedissen foarmje dy't der net los fan sjoen wurde kin (slangen binne dus eins gewoan poatleaze hagedissen). En fisken binne parafyletysk om't se binnen de ûnderstamme fan 'e wringedieren (Vertebrata) yndield binne by sawol de kaakleaze fisken (Agnatha) as de kaakdieren (Gnathostomata), wylst ta de kaakdieren ek de amfibyen, reptilen, fûgels en sûchdieren hearre.
By in parafyletyske groep binne ornaris mar inkele (ien of twa) subgroepen fan 'e algemiene yndieling útsletten. As der mear as inkele subgroepen fan 'e yndieling útsletten wurde, sprekt men fan in polyparafyletyske groep. In parafyletyske groep kin gjin klade of takson wêze, om't dy status foarbeholden is oan monofyletyske groepen, dy't alle neikommelingsoarten fan in foarâldersoarte omfetsje. Yn 'e taksonomy wurdt in parafyletyske groep omskreaun as in besibskipsgroep fan ien of mear subkladen fan in klade: it ferwiderjen fan ien of mear fan sokke subkladen út in klade, kreëarret in parafyletyske groep.
Safary
In safary is in reis oer lân troch Afrika, itsij te foet, itsij yn motorisearre ferfier, yn 'e regel troch toeristen mei as bedoeling om 'e floara en fauna dêre te bewûnderjen en der foto's fan te nimmen. Yn earder tiden draaide it ornaris om 'e jacht op grut wyld.
Etymology
De beneaming "safary" komt fan it Swahily-wurd safari, dat "reis" betsjut en oarspronklik weromgiet op it Arabyske سفرية, safarīyaẗ, dat "in reis" betsjut. It wurd safari krong oan 'e ein fan 'e 1850-er jierren fanút it Swahily it Ingelsk binnen trochdat it brûkt waard troch de ferneamde ûntdekkingsreizger Richard Francis Burton. Ut it Ingelsk wei hat it him sûnt nei de measte oare Westerske talen ferspraat.
Safarystyl
Yn 1836 late William Cornwallis Harris in ekspedysje troch Súdlik Afrika dy't inkeld en allinne ta doel hie om 'e floara en fauna fan dat gebiet te observearjen en te ynventarisearjen. Harris lei de grûnslach foar it reizgjen yn sarafystyl, wêrby't de dei-yndieling begjint mei in rêstige start by moarnsdage, folge troch in dei fan enerzjyk kuierjen ûnderbrutsen troch in siësta op it hjitst fan 'e dei, en dan in formeel diner op 'e jûn, dy't beëinige wurdt mei it fertellen fan ferhalen mei in drankje en wat smokersguod. Ut dyselde tiid stammet de tradisjonele dracht fan safarygongers, mei khaki-kleurige klean en in tropehelm of sloprânige hoed. De heechweardiger kledaazje fan dit soarte, droegen troch de Westerske elite, soms ek by wize fan fashion statement as se net op safary binne, wurdt safari chic neamd.
De safary-yndustry
Tsjintwurdich is de safary-yndustry in wichtich ûnderdiel fan 'e ekonomy fan in grut tal Afrikaanske lannen, fral yn Kenia, Tanzania, Súd-Afrika en Namybje, mar ek yn Botswana, Simbabwe, Sambia, Uganda, Rûanda, Etioopje en de Demokratyske Republyk Kongo. Der wurde no ferskate soarten safarys oanbean, lykas guon wêrby't men eltse jûn weromkeart nei in lodge, oftewol in hotel dat yn prinsipe fan alle gemakken foarsjoen is, en mobile safarys, wêrby't de toeristen har yn motorisearre fiertugen ferpleatse en nachts in tintekamp opslaan. Ek is it mooglik om foar ien dei op safary te gean, en teffens besteane der saneamde "loftsafarys", wêrby't men de natoer út in fleantúchje, helikopter of hjitte-luchtballon wei bewûnderje kin.
Yn alle gefallen wurde de toeristen begelaat troch treende en ornaris mei jachtgewearen bewapene gidsen, dy't de taak hawwe om derfoar te soargjen dat de safarygongers net te nau yn 'e kunde komme mei de pleatslike fauna. Likegoed is in safary net sûnder gefaren, want men hat op 't lêst te krijen mei wylde bisten. Sadwaande dogge har dochs geregeldwei ûngelokken foar, faak troch stomme pech, mar soms ek om't de toeristen har net oan 'e regels hâlde.
Likenis fan de Barmhertige Samaritaan
De Likenis fan de Barmhertige Samaritaan is in ferhaal dat yn it Nije Testamint dien wurdt troch Jezus. It stiet yn it evangeelje fan Lukas yn haadstik 10:25-36.
Oanlieding fan it fertellen fan de likenis is de fraach fan in wetgelearde wat er dwaan moat om it ivige libben te krijen. As't Jezus him freget wat de wet dêr oer te melden hat, andert de wetgelearde: Do silst de Heare leafhawwe mei hiel dyn hert en siele en boppedat dyn neiste leafhawwe lykas dy sels. Nei't Jezus him fertelt dat dat it goede andert is, ferget de wetgelearde Jezus wa't dan jins neiste is. It andert fan Jezus leit besletten yn de likenis dy't Er dêrnei fertelt.
It ferhaal fan de Barmhertige Samaritaan
Ienris waard der in man op 'e wei nei Jericho oerfallen en troch syn bedrigers neaken, ferroaid en healdea efter litten. Der kaam in preester lâns, mar de preester die krekt oft er it slachtoffer net seach en gyng der mei in bôge om hinne. Efkes letter kaam der in levyt, en krekt as de preester seach er de man wol lizzen, mar ek de levyt rûn gau troch. De tredde dy't kaam wie in Samaritaan. No koene Samaritanen en joaden net goed mei-inoar oer wei. Mar dochs hie dy Samaritaan it bot te dwaan mei de ferwûne man. Hy knibbele by him del, fersoarge him, sette him op syn ezel en brocht him nei in herberge. Dêr joech de Samaritaan de eigner fan de herberge jild foar de fersoarging fan de man en mocht dat te min wêze, dan soe er dat ferskil op de weromreis wol fergoedzje.
Oan it ein fan de likenis freget Jezus oan de wetgelearde: Wa fan dy trije manlju soe neffens jo no de neiste fan it slachtoffer wêze? Nei't de wetgelearde de Samaritaan dy't it slachtoffer holp as neiste neamt, seit Jezus: Dogge jo dan tenei lykas him.
Wienhausen
Wienhausen (Nederdútsk: Wienhusen) is in gemeente yn 'e Dútske dielsteat Nedersaksen yn de lânkring Celle.
Geografy
Wienhausen leit súdeastlik fan Celle oan de Aller.
Gemeenteyndieling
De gemeente is yn seis plakken ûnder te ferdielen (tusken heakjes de Nederdútske namme):
Diskusjefoarum
In ynternet- of diskusjefoarum, meast koartwei foarum is in online diskusjeromte tusken ferskate brûkers. Dy brûkers pleatse (langere) berjochten en kinne ‘syngroan’ meiïnoar oerlizze; dy bydragen wurde argivearre en de diskusje kin oer in lange tiid fierdergean. Ynternetfoarums ferskille dêrmei fan oare diskusjemooglikheden lykas tsjetromtes, nijsgroepen, weblochs en sosjale media lykas Twitter.
Op guon ynternetfoarums moatte besikers har registrearje ûnder in bynamme of nickname om reagearje te meien. Oare foarums binne dêr frijer yn en dêr binne berjochten sûnder te registrearjen op pleatst. Dy wurde pleage troch Spamoanfallen en skeakelje meast oer nei in beskate foarm fan autentifikaasje. De firtuele persoanlikheid fan in foarumbesiker kin njonken it brûken fan bynammen ek ta utering komme yn it brûken fan Avatars en hântekens. De measte foarumgongers besykje it foarum ûnder in skûlnamme. Dat blykt allerhanne foarmen fan ûnfoech gedrach oan te heljen. Dêrom ha de measte (kwaliteits)foarums ien of oar ‘foarumbelied’ mei brûkersbetingsten foar de webside. Moderatoaren kontrolearje dy betingsten.
Transfiguraasjekatedraal (Chabarovsk)
De Katedraal fan de Transfiguraasje (Russysk: Спасо-Преображенский собор; Spaso Preobrazjenski sobor) is de wichtichste otterdokske tsjerke fan Russyske stêd Chabarovsk. De katedraal is mei in hichte fan 96 meter ynklusyf krús ien fan de heechste katedralen fan it lân. Allinne de Kristus-Ferlosserkatedraal fan Moskou en de Izaäkkatedraal yn Sint-Petersburch soene heger wêze as de Transfiguraasjekatedraal.
De tsjerke waard yn de jierren 2001-2004 boud neffens in tradisjoneel ûntwerp. It bouwurk hat fjouwer lytse koepels en ien sintrale grutte koepel yn Oekraynske styl. Yn de katedraal passe mear as 3.000 minsken. It ynterieur fan de tsjerke is dekorearre mei fresko's fan keunstners út Moskou, mei yn de koepel Kristus mei de apostels.
De spektakulêre lokaasje fan de katedraal waard troch Aleksius II, de patriarch fan Moskou en hiel Ruslân, tidens in flecht oer de stêd útkeazen. It plein dêr't de katedraal oan stiet jout in prachtich útsjoch oer de Amoer.
Frost Burned
Frost Burned (letterlik: "Troch Froast Brând") is it sânde diel fan 'e Mercy Thompson-rige fan 'e Amerikaanske skriuwster Patricia Briggs. It is in fantasyroman fan it subsjenre fan 'e urban fantasy, dy't skreaun is yn it ik-perspektyf, en ferhellet oer de Amerikaanske monteur Mercedes "Mercy" Thompson, in jonge frou fan heal-Yndiaansk komôf dy't harsels feroarje kin yn in prêrjewolf. Frost Burned waard foar it earst publisearre yn 2013, troch de New Yorkske útjouwerij Ace Books, as hardcoveredysje. Letter ferskynden der ek werprintingen yn paperbackfoarm by de Britske útjouwerij Orbit Books. Krekt as de oare dielen fan 'e rige wie Frost Burned in grut súkses en helle it de bestsellerlist fan 'e krante de New York Times.
Ynhâld
Mercedes "Mercy" Thompson is in jonge frou dy't it fermogen om harsels yn in prêrjewolf (coyote) te feroarjen urven hat fan in Yndiaanske heit dy't in ynkarnaasje fan 'e godheid en trickster Coyote wie. Hja hie yn 'e Tri-Cities (Richland-Kennewick-Pasco), yn 'e Amerikaanske steat Washington, as monteur en eigneresse fan in garaazje in relatyf normaal bestean opboud oant se yn 'e foargeande dielen fan 'e searje almar djipper behelle rekke yn 'e oangelegenheden fan 'e pleatslike boppenatuerlike mienskip. Boppedat is se ûnderwilens troud mei har eardere buorman Adam Hauptman, in skieden heit mei in tinerdochter, dy't ek de alfa (lieder) fan 'e pleatslike Kolumbia-troep fan wearwolven is.
Yn Frost Burned is Mercy op Swarte Freed let op 'e jûn mei har styfdochter Jesse út te krystkadowinkeljen as se in oanriding kriget wêrby't sy en Jesse lokkigernôch inkeld wat kniezings en blauwe plakken oprinne. Mercy har âlde Folkswein Golf is lykwols total loss. As se har man Adam en dêrnei oare leden fan 'e Kolumbia-troep besiket te skiljen, kriget se nearne gehoar, ek net by har freon Kyle Brooks, in minsklike man dy't in relaasje hat mei Warren, de op twa nei meast dominante wearwolf út 'e troep. Gabriel Sandoval, in jonge dy't by Mercy yn 'e garaazje wurket en ferkearing hat mei Jesse, nimt ek net op. Mercy rekket tige ûngerêst, mar hat gjin ferfier. Uteinlik liftsje sy en Jesse mei yn 'e sleepauto dy't it wrak fan har Golf nei har garaazje ta sleept.
Yn har garaazje wurde Mercy en Jesse opwachte troch Gabriel en Ben Shaw, ien fan Adam syn wearwolven. Gabriel hat spul mei syn mem om syn bannen mei de pleatslike wearwolvetroep, en wennet dêrom no yn Mercy har âlde wente, njonken Adam syn hûs, dy't leech kommen is no't Mercy by Adam ynlutsen is. Gabriel fertelt Mercy dat Ben let op 'e jûn by him it hûs ynkrong, him fan bêd ôf skuorde en him twong om him nei de garaazje ta te riden. Ben sels is heal bedwelme troch in ferdôvingspylkje en hat ek in skotwûne yn 'e ûnderskonk dy't hiel stadich genêst om't er mei in sulverne kûgel tabrocht is (wearwolven kinne net oer sulver). Hoewol't er mar kwealk oansprekber is, wit er Mercy dúdlik te meitsjen dat in grutte groep swierbewapene en goed treende manlju Adam syn hûs binnenfallen is en dêr it grutste part fan 'e wearwolvetroep finzen nommen hat. Se bearden dat se federale aginten wiene, en dêrom fersetten de wearwolven har te let. Ben wie boppe, hearde it trelit en wist fia in rút en it dak te ûntsnappen.
Mercy is tige ûntrêstge oer dizze gong fan saken, en besiket kontakt te lizzen mei Bran Cornick, de marrok, dy't oer alle wearwolven yn Noard-Amearika hearsket. Dy hat lykwols earder op 'e jûn fia in tekstberjocht dat Mercy ek ûntfongen hat, in tillefoanstilte ôfkundige, dat se kin him net skilje. Yn in auto dy't foar ûnderhâld yn har garaazje wie en dus net nei harsels trasearber is, riidt se mei Jesse, Gabriel en Ben nei it hûs fan har pleechbroer Samuel Cornick, de soan fan 'e marrok, dy't ek yn 'e Tri-Cities wennet. Samuel blykt lykwols by syn heit yn Montana te wêzen, en de iennichste dy't thús is, is syn partner, de ierdgeast Ariana.
By Ariana thús hat Mercy even de kâns om wat ta rêst te kommen, en dan kin se fia de mystike partnerbân dy't se mei Adam ûnderhâldt, him gewaarwurde. Hy is swier bedwelme mei in ferdôvingsmiddel op basis fan sulver, en alle oare wearwolven fan syn troep binne by him en krektlyk bedwelme. Se wurde fêstholden yn in ûnbeskate romte troch manlju ûnder lieding fan immen dy't himsels 'Mr. Jones' neamt. Sûnt de wearwolven en de ierdgeasten harren bestean oan 'e minskheid bekend makke hawwe, is der yn 'e Amerikaanske polityk in streaming ûntstien dy't foarstanner is fan hurde maatregels tsjin sokke boppenatuerlike wêzens. 'Mr. Jones' wol no dat Adam in oanslach útfierd op it libben fan in senator Campbell, ien fan 'e foaroanlju fan dy streaming. Hoewol't Adam net folle op hat mei Campbell, beseft er dat sa'n oanslach eins tsjin 'e wearwolven rjochte is; it is dúdlik 'Jones' syn bedoeling om in oanlieding te skeppen foar it oannimmen fan wetten tsjin 'e wearwolven troch it Amerikaanske Kongres. Ut it praat fan 'Jones' en oaren makket Adam fierders op dat de lju dy't him en syn troep finzen nommen hawwe, út twa groepen besteane: lossleine âld-aginten fan Cantrip (eins CNTRP), it nije federale agintskip dat ynformaasje oer de ierdgeasten, de wearwolven en oare boppenatuerlike wêzens sammelje moat; en goed treende hierlingen mei in militêre eftergrûn. Om him fan Adam syn meiwurking te bewissigjen, sjit 'Jones' by wize fan warskôging Peter Jorgensen dea, de iennichste ûnderdienige wearwolf út 'e ridel. De man is him der ûnbewust fan hoe'n grutte flater oft er dêrmei begien hat. Al dizze ynformaasje komt Mercy oan 'e weet fia har bân mei Adam. Neitiid set Ariana op fersyk fan Mercy ôf nei Montana om 'e marrok te fertellen wat der mei Adam en troep bard is.
Dêrnei is Mercy har heechste prioriteit om Jesse yn feilichheid te bringen. Dejingen dy't efter de finzennimming fan 'e troep sitte, hawwe alle wearwolven witten te finen, ek al wiene der noch ferskaten dy't it feit dat se wearwolven wiene, tige mei sin geheim holden. Mercy riddenearret dat se alles oer har en har freonen witte moatte, en beslút Jesse en Gabriel nei it appartemint fan Sylvia Sandoval, Gabriel syn mem, te bringen. It is rûnom bekend dat Gabriel en syn mem spul hawwe en al yn in jier net mei-inoar praat hawwe, dat dat liket har it lêste plak ta dêr't immen om harren sykje soe. Sy en Gabriel syn fiif jongere suskes witte Sylvia sa te bepraten dat dy dermei ynstimd en begraaf de striidbile. Neitiid skillet Mercy har freon Tad, dy't heal-ierdgeast is. Him freget se om by it appartemint fan 'e Sandovals de wacht te hâlden.
As Jesse en Gabriel einlings feilich binne, riidt Mercy mei Ben nei it hûs fan Kyle en Warren, om te sjen hoe't it der foarstiet mei har freon Kyle Brooks. Dêrby ropt se de help yn fan har freon Stefan, in fampier. It docht bliken dat Kyle thús finzen holden wurdt troch in stikmannich hierlingen. Guon dêrfan hâlde ûnder de wacht, wylst twa oaren Kyle op syn sliepkeamer yninoar slane om't se witte wolle wêr't Mercy en Jesse binne. Stefan weeft flot mei dy beiden ôf, wêrnei't Mercy de plysje skillet, dy't it hûs bestoarmet en de oare hierlingen ynrekkenet.
Nei oerenlang oer de hiele saak yn 't ferhoar nommen te wêzen op it plysjeburo, jout Mercy har eefkes del yn Kyle syn hûs, dat no bewekke wurdt troch de (minsklike) wurknimmers fan Adam syn befeiligingsbedriuw. Hja dreamt dan hja by Adam is en dy kommunisearret mei har fia harren partnerbân. Adam hat fia de mystike troepbannen dy't de alfa mei de leden fan syn wearwolvetroep ferbynt, safolle mooglik sulver fan 'e oare wearwolven 'opsûcht'. Hy is fan doel en gean dêrmei troch oant er it sels bestjert. Tsjin dy tiid sil de bedwelming fan 'e oare wolven útwurke wêze en kinne dy ôfweze mei harren finzennimmers. Mercy wol dêr neat fan witte, mar Adam is net op oare gedachten te bringen. Dan heart se de stim fan Coyote, dy't har ynflústeret hy altyd wint om't er him net oan 'e spulregels hâldt. Mercy beslút dat sy har as Coyote syn dochter ek neat fan 'e spulregels oan hoecht te lûken, en lûkt alle sulver yn Adam syn lichem fia de partnerbân nei harsels ta, mei't sy gjin wearwolf is en sulver foar har gjin gefaar ynhâldt. Neitiid koarret se, ta ûntsetting fan Ben en Kyle, in hiele plasse sulver op, en binne har lippen swart fan alle sulver dat har noch yn it lichem sit.
Koarte tiid letter komt de lieder fan 'e hierlingen by Adam. De man fertelt him dat hy en syn mannen fuortgeane. It docht bliken dat de hierlingen dy't arrestearre wiene yn it hûs fan Kyle Brooks koart nei't se op boarchtocht frij kommen wiene, likwidearre binne troch 'Mr. Jones' syn ûnderhearrigen, dy't blykber gjin libbene tsjûgen fan it hiele spul hawwe woene. De hierling beskôget himsels as in professional en sjocht dit as klearebare ferrie. Hy wol fierders neat mei de kwestje te krijen hawwe, mar jout Adam by wize fan wraak de kaaien fan syn sulveren boeiens en lit de seldoar iepen stean. Dêrop wachtet Adam, dy't no hielendal net mear bedwelme is, oant de hierlingen fuort binne en weeft dan yn syn wolvefoarm ôf mei 'Jones' en de oare eardere Cantrip-aginten. It gebou dêr't hy en syn wolven fêstholden waarden, baarnt er plat.
Dêrop nimt Tad harren mei nei it hûs fan syn heit, Mercy har âlde baas Siebold "Zee" Adelbertsmiter, in metaalbewurkjende ierdgeast, dy't ek de makker fan Honger blykt te wêzen, it swurd dat Tad by it gefjocht bútmakke hat. Zee fertelt Adam hoe't er Mercy fan 'e betsjoening ferlosse kin, en neitiid ûntdocht er Mercy ek fan alle sulver dat se noch altyd yn har lichem hat, sadat se Adam wer tútsje kin sûnder him blierren op 'e lippen te besoargjen. Werom by Kyle thús nimme Mercy, Adam, Asil, Tad, Ben, Kyle, Warren en Mercy har freon Tony Montenegro, in plysjeresjersjeur út Kennewick, diel oan in oerlis mei agint Armstrong. No't de hierlingen har weromlutsen hawwe en 'Mr. Jones' en syn minsken dea binne, liket it harren dat der noch trije boeven op frije fuotten binne. Dejinge dy't de ynformaasje oer alle leden fan Adam syn troep trochspile hat, kin bûten beskôging litten wurde, want dêr sit Charles Cornick, de soan 'e marrok, no efteroan. De ferrieder yn it befeiligingstiim fan senator Campbell, dêr weeft agint Armstrong mei ôf. Bliuwt oer de grutte ûnbekende mei it jild, dy't de yn prinsipe earmlestige eardere Cantrip-aginten fan 'e middels foarsjoen hat om in detasjemint heech oanskreaune en goed oefene hierlingen mei it beteljen.
Dy jûns, wylst Adam fuort is om in fraachpetear op 'e tillefyzje te jaan mei as doel om 'e publike opiny oan 'e kant fan 'e wearwolven te krijen, komt der by Kyle Brooks, dêr't Mercy noch altyd ferbliuwt, in fampier oan 'e doar dy't him foarsteld as Thomas Hao. Hy nûget Mercy en Adam út foar in moeting mei Marsilia, de masteresse fan 'e fampieren yn 'e Tri-Cities. Om't Adam der net is, nimt Mercy Asil en Honey, oare wearwolf, mei. Boppedat jout Tad har it swurd Honger mei, dat ynklapt wurde kin oant in stikje metaal dat yn 'e broeksbûse meidroegen wurde kin. Hao liedt harren lykwols net nei de wente fan Marsilia ta, mar nei de útbaarnde loads dêr't Adam en syn wolven troch 'Jones' fêstholden waarden. Dêr komt de aap út 'e mouwe. De hiele saak hie eins neat mei de wearwolven te krijen, mar wie in oanfal op Marsilia har hearskippij yn 'e Tri-Cities troch William Frost, in mâle fampier dy't ûnderwilens al syn soartgenoaten yn Washington, Oregon, Kalifornje en Nevada ûnder syn bewâld brocht hat. Yn Kalifornje is inkeld San Fransisko noch frij fan syn ynfloed, en yn Washington de Tri-Cities en Seattle. It docht bliken dat Thomas Hao de master fan San Fransisko is, dy't in ferbûn sletten hat mei Marsilia.